Gordon Vorster

Gordon Vorster was 'n Suid-Afrikaanse skilder, rolprentregisseur, draaiboekskrywer en akteur. 

Gordon Vorster is in 1924 op Warrenton, Noord-Kaap, gebore. Tydens die Tweede Wêreldoorlog het hy in Italië diens gedoen en in 1946 het hy vir 'n kort rukkie kunsopleiding in Florence ontvang. In 1947 is hy terug na Suid-Afrika waar hy 'n graadkursus in die skone kunste aan die Universiteit van die Witwatersrand gevolg het. 

In 1949 het hy diens by 'n rolprentmaatskappy as draaiboekskrywer en regisseur aanvaar. Hy het sy eerste eenmantentoonstelling in 1955 gehou en na 'n siekbed in 1962 het hy voltyds begin skilder. Sy onderwerpkeuse is byna altyd die Suid-Afrikaanse landskap en die diere- en plantlewe. Sy liefde vir en kennis van die landskap dateer uit sy kinderjare wat hy gedeeltelik in die diamantvelde aan die grens van die Kalahari-woestyn en op 'n plaas by Kimberley deurgebring het. 

Aanvanklik was sy werke abstrakte uitbeeldings van natuurverskynsels soos hittegolwe en stofwolke, maar gedurende die sestigerjare het daar realistiese beelde in sy werk begin voorkom. Hoewel hy nog sommige aspekte van moderne kunsstrominge aanwend en met verskillende tegnieke eksperimenteer, is daar ŉ duidelike neiging na 'n meer tradisionele uitbeelding in sy werk. 

Gordon Vorster het Suid-Afrika in 1958 op die Venesiaanse Biënnale verteenwoordig en was ook ingesluit in die Suid-Afrikaanse tentoonstelling wat in 1958/59 in Nederland, België en Duitsland aangebied is. Hy het ook in New York en Israel uitgestal.

Hy was veral bekend vir sy spel in die rolprent, Pappalap. Sy eerste roman, The Textures of Silence (ISBN 0688034942) is in 1982 gepubliseer.

Filmografie 
As regisseur:
 The Fifth Season, 1979
 Sarah, 1975
 Jy's Lieflik Vanaand, 1962
 Die Tweede Slaapkamer, 1962
 Basie, 1961
 Die Jagters, 1960
 Die Vlugteling, 1960
 
As skrywer:
 Sarah, 1975
 Jy's Lieflik Vanaand, 1962
 Die Tweede Slaapkamer, 1962
 Basie, 1961
 Die Jagters, 1960
 Die Vlugteling, 1960
 Inspan (storie), 1953
 
As akteur: 
 Sam et Sally (TV-reeks), 1980 as Davenport
 The Guest: An episode in the Life of Eugène Marais, 1977 as Oom Doors
 Sarah, 1975 as Carel Hansen
 Pappalap ('n Verhaal van 'n pa en sy dogter), 1971 as Pappalap
 
As vervaardiger:
 Sarah, 1975
 
Kunsdepartement:
 Diamond Safari, 1958 as kunsdirekteur
 Hier's Ons Weer! (stelontwerp)

Eksterne skakels 
 Biografie op art-archives-southafrica.ch

Bronnelys 
 Jeppe, Harold: Gordon Vorster. In: Lanten. Tydskrif vir Kennis en Kultuur. Jaargang 11, nr. 1, September 1961
 Wêreldspektrum, 1982, ISBN 0908409702, volume 29, bl. 23

Suid-Afrikaanse akteurs
Suid-Afrikaanse rolprentregisseurs
Suid-Afrikaanse rolprentvervaardigers
Geboortes in 1924
Sterftes in 1988
Afrikaners